2003/487/EY: Neuvoston päätös, tehty 3 päivänä kesäkuuta 2003, liiallisen alijäämän olemassaolosta Ranskassa — Euroopan yhteisön perustamissopimuksen 104 artiklan 6 kohdan soveltaminen



Virallinen lehti nro L 165 , 03/07/2003 s. 0029 - 0030



Neuvoston päätös, tehty 3 päivänä kesäkuuta 2003, liiallisen alijäämän olemassaolosta Ranskassa - Euroopan yhteisön perustamissopimuksen 104 artiklan 6 kohdan soveltaminen (2003/487/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan, ottaa huomioon 104 artiklan 6 kohdan nojalla annetun komission suosituksen, ottaa huomioon Ranskan esittämät huomautukset, sekä katsoo seuraavaa: (1) Jäsenvaltioiden on perustamissopimuksen 104 artiklan mukaisesti vältettävä liiallisia julkistalouden alijäämiä talous- ja rahaliiton kolmannessa vaiheessa. (2) Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. (3) Amsterdamissa 17 päivänä kesäkuuta 1997 pidetyssä Eurooppa-neuvoston kokouksessa annetussa vakaus- ja kasvusopimusta koskevassa päätöslauselmassa(1) kehotetaan kaikkia osapuolia eli jäsenvaltioita, neuvostoa ja komissiota panemaan täytäntöön perustamissopimus ja vakaus- ja kasvusopimus tiukasti ja aikataulussa. (4) Perustamissopimuksen 104 artiklan mukainen liiallista alijäämää koskeva menettely edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa on lisämääräyksiä liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 3605/93(2) esitetään yksityiskohtaiset säännökset ja määritelmät mainitun pöytäkirjan määräyksen soveltamiseksi. (5) Perustamissopimuksen 104 artiklan 5 kohdassa edellytetään, että komissio antaa neuvostolle lausunnon, jos se katsoo, että jäsenvaltiossa on tai siellä voi ilmetä liiallinen alijäämä. Komissio on antanut neuvostolle tällaisen Ranskaa koskevan lausunnon 7 päivänä toukokuuta 2003. Lausunnon mukaan: - julkaistuaan vuoden 2002 alijäämä- ja velkatietoja koskevan ensimmäisen ilmoituksen, jossa Ranskan julkisen talouden alijäämän todettiin olevan kyseisenä vuonna 3,1 prosenttia suhteessa BKT:hen, komissio antoi perustamissopimuksen 104 artiklan 3 kohdan mukaisesti 2 päivänä huhtikuuta 2003 Ranskaa koskevan kertomuksen, jossa otetaan huomioon asiaankuuluvat seikat, - talous- ja rahoituskomitea on laatinut lausunnon komission kertomuksesta perustamissopimuksen 104 artiklan 4 kohdan mukaisesti, - komissio katsoo, että Ranskassa on liiallinen alijäämä. (6) Perustamissopimuksen 104 artiklan 6 kohdassa määrätään, että neuvoston on otettava huomioon kyseisen jäsenvaltion mahdolliset huomautukset ennen kuin se päättää kokonaisarvion tehtyään, onko jäsenvaltiossa liiallinen alijäämä. (7) Kokonaisarvion perusteella voidaan todeta seuraavaa: Ranskan julkisen talouden alijäämä oli 3,1 prosenttia suhteessa BKT:hen vuonna 2002. Vaikka pitkään heikkona pysynyt talouden toimeliaisuus on vaikuttanut kielteisesti julkisen talouden kehitykseen, 3 prosentin viitearvon suhteessa BKT:hen ylittävä osa julkisen talouden alijäämästä ei johdu perustamissopimuksessa tarkoitetulla tavalla epätavallisesta tapahtumasta, johon Ranskan viranomaiset eivät olisi voineet vaikuttaa, eikä talouden jyrkästä laskusuhdanteesta. Komission laskelmien mukaan julkisen talouden rahoitusaseman heikentyminen johtui vuonna 2002 pääasiassa julkisen talouden suhdannetasoitetun rahoitusaseman heikentymisestä. Yksi 3 prosentin viitearvon ylittymisen perussyistä vuonna 2002 oli julkisen talouden vakauttamisen suunnanmuutos vuonna 1999, eikä viitearvon ylittyminen todennäköisesti jää väliaikaiseksi. Ranskan viranomaisten toimittamien tietojen ja komission kevään 2003 talousennusteen mukaan Ranskan julkisen talouden alijäämä ylittää 3 prosenttia suhteessa BKT:hen myös vuonna 2003. Lisäksi julkinen velka jatkaa kasvuaan vuonna 2003 ja ylittää kyseisenä vuonna hyvin todennäköisesti 60 prosentin viitearvon suhteessa BKT:hen, ON TEHNYT SEURAAVAN PÄÄTÖKSEN: 1 artikla Kokonaisarvion perusteella todetaan, että Ranskassa on liiallinen alijäämä. 2 artikla Tämä päätös on osoitettu Ranskan tasavallalle. Tehty Luxemburgissa 3 päivänä kesäkuuta 2003. Neuvoston puolesta Puheenjohtaja N. Christodoulakis (1) EYVL C 236, 2.8.1997, s. 1. (2) EYVL L 332, 31.12.1993, s. 7, asetus sellaisena kuin se on viimeksi muutettuna komission asetuksella (EY) N:o 351/2002 (EYVL L 55, 26.2.2002, s. 23).